**Gradska tržnica d.o.o., Augusta Šenoe 12, Varaždin –Tel. 042-320-956 / Fax 042-302-902 www.varazdinski plac.hr**

**Matični broj:01318853 OIB:31452810613 Žiro račun: Privredna banka Zagreb HR4823400091110219073**

**Varaždin, 23. veljače, 2017.**

**Jedinstvena besplatna radionica prirodne kozmetike i darivanje posjetiteljica, na varaždinskoj**

**Gradskoj tržnici povodom Dana žena**

Kako upravo pripadnice ljepšeg spola najčešće posjećuju varaždinski plac, u Gradskoj su tržnici ove godine povodom Dana žena odlučili baš njih darivati originalnim poklonom.

U suradnji sa Srednjom strukovnom školom iz Varaždina, Gradska tržnica organizira jedinstvenu **besplatnu radionicu prirodne kozmetike** koja će se održati na placu u **subotu**, **4. ožujka**, od **8:30 sati**.

Radionica će se održati pod stručnim vodstvom **Milana Radunkovića**, profesora kemije koji u Srednjoj strukovnoj školi predaje kozmetologiju i ljekovito bilje. Uz pomoć svojih učenica će svim zainteresiranima demonstrirati izradu **prirodne hidratantne kreme za lice** na bazi hladno prešanih ulja badema, argana i koštica grožđa. **Ova će se prirodna krema ujedno poklanjati posjetiteljicama kao dar Gradske tržnice povodom Dana žena.**

U laboratoriju Srednje strukovne škole svi kozmetički proizvodi izrađuju se na potpuno prirodan način, jednostavnim mehaničkim postupcima, bez upotrebe sintetičkih emulgatora i konzervansa, bojila i drugih umjetnih supstanci.

Kremu čija će izrada biti demonstrirana na radionici, vrlo je jednostavno pripremiti i kod kuće. Svi su sastojci lako dobavljivi i cijenom pristupačni, pa uz malo truda svaka žena može izraditi vlastitu kremu koja će u potpunosti odgovarati njenom tipu kože. Dovoljno je doći na radionicu prof. Radunkovića koji će rado savjetovati sve zainteresirane, te podijeliti vlastita iskustva i recepte.

Gradska tržnica i Srednja strukovna škola na ovaj način obilježavaju Dan žena, poručuju 'prirodno je bolje' i pozivaju sve zainteresirane da se odazovu, te uživaju u radionici i jedinstvenoj atmosferi subotnjeg jutra na varaždinskome placu.

**Gradska tržnica d.o.o.**

direktor Predrag Ciglar

E: direktor@varazdinskiplac.hr

T: 042.320.956